Il-Pulizija tal-Malasja qed jakkużaw żewġ persuni dwar allegat serq ta’ madwar $35,000 minn kontijiet bankarji ta’ 4 passiġġieri li kienu abbord it-titjira MH370 tal-Malaysia Airlines li għadu mitluf. Uffiċjal tal-bank HSBC Nur Shila Kanan, li għandha 33 sena, qed tiffaċċja 12-il akkuża wara li allegatament ittrasferixxiet flus mill-kontijiet tal-passiġġieri.  Żewġha, Basheer Ahmad Maula Sahul Hameed, li huwa mekkanik u għandu 33 sena, qed jiffaċċja 4 kapi t’akkuża dwar allegat użu ta’ debit cards li kienu ta’ wieħed mill-passiġġieri mitlufa. Il-flus jidher li kienu trasferiti f’kont ieħor ta’ Pakistani Ali Faran Khan li għadu qed jiġi mfittex mill-Pulizija.  Il-koppja Malasjana, li ġiet arrestata l-ġimgħa li għaddiet fuq suspett ta’ frodi, qed jgħidu li mhux ħatja tal-akkużi miġjuba kontriehom.  Huma ngħataw ħelsien mill-arrest u iżda l-awtoritajiet ikkonfiskaw il-passaporti tal-koppja.